মারিয়ানা ভর্দিনোগিয়ানিস

মারিয়ানা ভর্দিনোগিয়ানিস (গ্রিক: Μαριάννα Βαρδινογιάννη; ২ জুন ১৯৩৭ – ২৪ জুলাই ২০২৩) ছিলেন একজন গ্রিক সমাজসেবক এবং ইউনেস্কো গ্রিসের শুভেচ্ছা দূত। তিনি শিশুদের ক্যানসার নিরাময় এবং বিশ্বব্যাপী শিশু কল্যাণে তার অবদানের জন্য পরিচিত ছিলেন। তিনি তার 'ফাউন্ডেশন ফর দ্য চাইল্ড অ্যান্ড দ্য ফ্যামিলি'-এর মাধ্যমে শিশু ও তাদের পরিবারের অধিকার রক্ষা এবং শিশুদের যৌন নির্যাতনের বিরুদ্ধে একজন সোচ্চার কর্মী ছিলেন। তিনি ক্যানসার আক্রান্ত শিশুদের সহায়তাকারী সংগঠন এলপিডা (ইংরেজি: Hope বা আশা) অ্যাসোসিয়েশন অফ ফ্রেন্ডস অফ চিলড্রেন উইথ ক্যান্সার-এর সভাপতি ছিলেন। তিনি গ্রিসের বন্দর শিল্পপতি (শিপিং ম্যাগনেট) ভার্দিস ভর্দিনোগিয়ানিস-এর সাথে বিবাহবন্ধনে আবদ্ধ ছিলেন। ২০২০ সালে তিনি জাতিসংঘের পক্ষ থেকে মর্যাদাপূর্ণ 'নেলসন ম্যান্ডেলা পুরস্কার' লাভ করেন।

প্রাথমিক জীবন ও শিক্ষা
মারিয়ানা বোর্নাকি ১৯৩৭ সালের ২ জুন গ্রিসের অ্যাথেন্সে জন্মগ্রহণ করেন এবং তার মা ইভানজেলিয়ার জন্মস্থান এরমিওনে বেড়ে ওঠেন। তার বাবা জর্জ বোর্নাকিস ছিলেন আরকাডিয়ার কাইনুরিয়া প্রদেশের সাম্পাতিকি গ্রামের বাসিন্দা। অ্যাথেন্সে উচ্চমাধ্যমিক সম্পন্ন করার পর তিনি কলোরাডোর ডেনভার বিশ্ববিদ্যালয় থেকে অর্থনীতিতে পড়াশোনা শেষ করেন।

আন্তর্জাতিক ও আঞ্চলিক কার্যক্রম
ভর্দিনোগিয়ানিস বিভিন্ন সংস্থা, সমিতি এবং জনহিতকর প্রতিষ্ঠানের সদস্য হিসেবে তার কার্যক্রম শুরু করেন। এর মাধ্যমে তিনি আন্তর্জাতিক শান্তি ও বিশ্ব সংহতির জন্য লড়াই করেছেন, যদিও তার মূল লক্ষ্য ছিল মূলত শিশুদের সমস্যাসমূহ যেমন: স্বাস্থ্য, শিক্ষা, সামাজিক কল্যাণ, দারিদ্র্য এবং শিশু নির্যাতন ও শোষণ। একই সাথে, তিনি গ্রিসজুড়ে অসহায় সামাজিক গোষ্ঠী, শরণার্থী এবং বিদ্যালয়গুলোর পাশে দাঁড়িয়েছেন। প্রাকৃতিক দুর্যোগে ক্ষতিগ্রস্ত এলাকা ও মানুষের সহায়তায়ও তিনি কাজ করেছেন; এর একটি উল্লেখযোগ্য উদাহরণ হলো মাকিসতোস গ্রাম, যা ভয়াবহ অগ্নিকাণ্ডে ধ্বংস হওয়ার পর তার প্রচেষ্টায় পুনরুজ্জীবিত হয়।

তিনি জর্ডানের রানি রানিয়া এবং সুজান মুবারকের মতো বেশ কিছু আন্তর্জাতিক ব্যক্তিত্বের সাথে সুসম্পর্ক গড়ে তুলেছিলেন। এছাড়াও তিনি গ্লোবাল কোয়ালিশন উইমেন ডিফেন্ডিং পিস-এর মতো বিভিন্ন নেটওয়ার্ক, কোলাবরেশন এবং সংগঠনের সাথে যুক্ত ছিলেন।

তার উদ্যোগে ২০১০ সালের ১৪ অক্টোবর, গ্রিসের অ্যাথেন্সে শিশুদের ক্যানসার নিরাময়ে নিবেদিত বিশেষায়িত প্রতিষ্ঠান এলপিডা চিলড্রেন'স অনকোলজি হাসপাতালের উদ্বোধন করা হয় এবং জনসাধারণের জন্য উন্মুক্ত করা হয়।

ব্যক্তিগত জীবন ও মৃত্যু
মারিয়ানা বোর্নাকি ১৯৬১ সালে গ্রিক বন্দর শিল্পপতি ভার্দিস ভর্দিনোগিয়ানিসকে বিয়ে করেন। তাদের পাঁচজন সন্তান ছিল। তিনি ২০২৩ সালের ২৪ জুলাই ৮৬ বছর বয়সে অ্যাথেন্সে মৃত্যুবরণ করেন।

পুরস্কার এবং সম্মাননা
তিনি অসংখ্য সম্মানসূচক উপাধি ও পুরস্কার লাভ করেছেন, যার মধ্যে রয়েছে একাডেমি অফ অ্যাথেন্স প্রাইজ, আর্চন অফ দ্য প্যাট্রিয়ার্কেট অফ আলেকজান্দ্রিয়া, গ্র্যান্ড প্রাইজ অফ দ্য চার্টার অফ প্যারিস এগেইন্সট ক্যান্সার, এবং রবার্ট এফ. কেনেডি হিউম্যান রাইটস ফাউন্ডেশন কর্তৃক প্রদত্ত "রিপল অফ হোপ" পুরস্কারসহ আরও একাধিক সম্মাননা।

তার উল্লেখযোগ্য সম্মাননাগুলোর মধ্যে রয়েছে:
 লেজিওঁ দনর: ২০০৬ সালে ফরাসি প্রজাতন্ত্র কর্তৃক এই উপাধি প্রদান করা হয়। ২০১৫ সালে তিনি এর 'অফিসার' উপাধিতে ভূষিত হন।
 গ্রিক প্রজাতন্ত্র কর্তৃক প্রদত্ত গোল্ডেন ক্রস অফ দ্য অর্ডার অফ বেনিফিসিয়েন্স
 জাতিসংঘ সাধারণ পরিষদ কর্তৃক প্রদত্ত ২০২০ সালের নেলসন ম্যান্ডেলা পুরস্কার

References

External links
 Ambassador of Good Will Marianna Vardinoyannis on the official Website of U.N.E.S.C.O.  - 
 Official Website of Elpida Children's Oncology Hospital  - 

বিষয়শ্রেণী:১৯৩৭-এ জন্ম
বিষয়শ্রেণী:২০২৩-এ মৃত্যু
বিষয়শ্রেণী:শিশু অধিকার কর্মী
বিষয়শ্রেণী:গ্রিক নারী কর্মী
বিষয়শ্রেণী:২০তম শতাব্দীর গ্রিক সমাজহিতৈষী
বিষয়শ্রেণী:২১তম শতাব্দীর গ্রিক সমাজহিতৈষী
বিষয়শ্রেণী:গ্রিক নারী সমাজহিতৈষী
বিষয়শ্রেণী:অ্যাথেন্সের ব্যক্তি
বিষয়শ্রেণী:ক্রিটের ব্যক্তি
বিষয়শ্রেণী:ইউনেস্কো শুভেচ্ছাদূত
বিষয়শ্রেণী:ডেনভার বিশ্ববিদ্যালয়ের প্রাক্তন শিক্ষার্থী
বিষয়শ্রেণী:লেজিওঁ দনরের নাইট
বিষয়শ্রেণী:অর্ডার অফ বেনিফিসেন্স (গ্রিস)
বিষয়শ্রেণী:গ্রিক বেসামরিক পুরস্কার এবং সম্মাননা প্রাপক
বিষয়শ্রেণী:ভার্দিনোজিয়ানিস পরিবার